Conta typehus fra 1968.

Jeg vil gerne skifte vinduer, men bekendte siger at de gamle vinduer muligvis hører med til de bærende elementer. Hvordan finder jeg ud af dette ?.'¨

Hvis de er bærende ,er det så et problem at udskifte ?

Kan sende billeder hvis ønskes.

Bedste hilsner

John


Har huset bærende vinduer?
Kære John M.   
  
Bærende vinduer/vinduespartier (at vinduesrammernes lodpost indgår konstruktivt som understøttelse af remmen) har været en almindelig konstruktion i 60 – 70’ernes parcelhuse.   
  
Du kan muligvis se det ved at vinduesrammerne så står direkte mod hinanden og er sløjfede sammen - uden at der er placeret en søjle imellem rammerne.  
  
 Ellers kan en byggetekniker, bygningskonstruktør, ingeniør eller arkitekt se det - en erfaren tømrer vil også kunne vurder det det.   
  
Hvis vinduerne er bærende understøtter de tagremmen, der skal så udføres ny understøtning hvis vinduerne skal skiftes ud. Nye vinduer må efter de nu gældende regler ikke indgå i den bærende konstruktion.   
  
Hvor mange understøtninger (oftest stålsøjler) der skal til og hvor de skal placeres skal du have en ingeniør beregne.   
  
Understøtningen skal placeres under remmen, så når der tages vandrette mål til de nye vinduer skal der tages højde for at der skal være plads til nye (stål) søjler, idet understøtningen skal placeres direkte under remmen hvilket vil sige mellem vinduerne for at kunne understøtte remmen.   
  
Nogle vælger hvis træet er af god kvalitet og i god stand, at beholde vinduerne og så kun skifte glasset. 


 

